Petras Ragauskas

Petras Ragauskas (g. 1975 m. liepos 31 d. Vilniuje) – teisininkas, teisėtyrininkas konstitucionalistas, Teisės instituto vyriausiasis mokslo darbuotojas, žurnalo „Teisės problemos“ vyriausiasis redaktorius, Vilniaus universiteto (VU) docentas, buvęs Teisės instituto direktorius, LTU Teisės fakulteto dėstytojas.

Biografija 
1994 m. baigė Vilniaus Mindaugo vidurinę mokyklą, 1999 m. – VU Teisės fakultetą, įgijo teisininko kvalifikaciją. Nuo 2000 m. studijavo Lietuvos teisės universiteto teisės krypties doktorantūroje. 2004 m. lapkričio 4 d. LTU Teisės fakultete apgynė disertaciją tema „Įstatymų leidyba Lietuvoje: teorinis aspektas“, socialinių mokslų (teisės krypties) daktaras.

Nuo 1998 m. Teisės instituto specialistas, Teisinės sistemos tyrimo skyriaus vedėjas, nuo 2005 m. sausio mėn. mokslo darbuotojas. Nuo 1999 iki 2003 m. Lietuvos teisės universiteto Teisės fakulteto Teisės filosofijos katedroje dėstė teisės teoriją. 2000 m. Lietuvos Respublikos Seimo Teisės ir teisėtvarkos komiteto (TTK) patarėjas (0,5 etato). 2003 m., nuo 2011 m. ketvirtinio mokslinio-praktinio žurnalo „Teisės problemos“ vyriausiasis redaktorius.

Nuo 2002 m. iki 2009 m. sausio mėn. Teisės instituto direktoriaus pavaduotojas, nuo 2009 m. sausio 16 d. iki 2010 m. birželio 30 d. direktorius, nuo 2010 m. liepos 1 d. vyresnysis mokslo darbuotojas. Nuo 2006 m. VU Tarptautinių santykių ir politikos mokslų instituto (TSPMI) dėstytojas.

Specializacija: Viešoji teisė. Moksliniai interesai: Konstitucinė priežiūra, Konstitucinė teisė, Lyginamoji teisėtyra, Teisinės sistemos reforma, Teisės teorija ir teisės sociologija, Žmogaus teisės. Paskelbė mokslo darbų (žurnaluose „Teisės problemos“, „Jurisprudencija“, „Politologija“ ir kt.).

Dėstomi kursai (VU TSPMI): Lietuvos konstitucinė teisė, Administracinė teisė, Lietuvos konstitucinė teisė (Ištęstinės studijos).

Nuo 2000 m. lapkričio mėn. Tėvynės Sąjungos narys, nuo 2000 m. pabaigos Tėvynės Sąjungos Teisės ir teisėtvarkos komitete, yra Tėvynės Sąjungos tarybos narys. Tėvynės Sąjungos kandidatas į LR Seimo narius (Marijampolės vienmandatėje rinkimų apygardoje Nr. 29). 2006 m. Kandidatas į Tėvynės sąjungos (TS) pirmininkus (už P. Ragauską balsavo 92 iš 569 dalyvių TS suvažiavime).

Ekspertų grupės prie Žurnalistų etikos inspektoriaus narys. Liustracijos komisijos narys. Pilietinės visuomenės instituto lektorius (temomis „Vietos savivalda: kodėl dabartinė situacija mūsų netenkina ir kokios savivaldos mums reikia?“, „Teisė dalyvauti valdant valstybę ir kitaip sprendžiant viešuosius reikalus“, „Institucinių galių bei vaidmenų pasiskirstymas Lietuvos įstatymų leidyboje“ bei „Kuris įstatymų leidėjas geresnis: Tauta ar Seimas?“). Teikia komentarus Lietuvos žiniasklaidai konstitucinės teisės klausimais.

Moka anglų bei rusų kalbas.

Bibliografija 
 Teisė dalyvauti valdant šalį ir kitaip tvarkant viešuosius reikalus // Žmogaus teisės Lietuvoje. 2005, Vilnius. P. 14-32.
 Įstatymo samprata // Jurisprudencija. 2005 (Nr. 67). P. 159–170.
 Piliečių dalyvavimas įstatymų leidyboje // Politologija. 2005 (Nr. 37). P. 55-81.
 Įstatymų leidėjų kompetencija ir diskrecija // Teisė. 2005 (Nr. 55). P. 134–147.
 Galimos korupcijos vietos savivaldoje vertinimo ir prevencijos metodika // Skaidrios savivaldos link. Vilnius, 2005. P. 25-45.
 Structure, Organization and Functions of the Investigating Authorities in Lithuania and Their Relations with the Presecution in the Framework of Criminal Investigation // Judicial Reform: the Prosecution Office and Investigation Authorities in the Context of EU Membership. 2005, Sofia. P. 131–134.
 Lietuvos savivalda: savarankiškos visuomenės link (su Mačiulyte J.). 2007, Vilnius. 112 p.
 Įstatymų leidyba Lietuvoje: samprata ir institucinis modelis (monografija). 2005, Vilnius. 232 p.

Šaltiniai 

Lietuvos konstitucionalistai
Lietuvos redaktoriai